b'\n_START_ARTICLE_\nMargareta (luna)\n_START_SECTION_\nOdkritje in imenovanje\n_START_PARAGRAPH_\nLuno Margareto sta odkrila Scott S. Sheppard in David C. Jewitt 29. avgusta 2003. Takrat je dobila za\xc4\x8dasno oznako S/2003 U 3  Uradno ime je dobila po slu\xc5\xbeabnici iz Shakespearjeve komedije Mnogo hrupa za ni\xc4\x8d . Luna je znana je tudi kot Uran XXIII.\n_START_SECTION_\nLastnosti\n_START_PARAGRAPH_\nLuna Margareta je edina Uranova progradna nepravilna luna. Njen naklon tirnice je okoli 57\xc2\xb0, kar je na meji stabilnosti. Ne poznamo lun z nakloni tirnic med 60\xc2\xb0 in 140\xc2\xb0, ker je to podro\xc4\x8dje Kozaijeve nestabilnosti . V tem podro\xc4\x8dju naklonov tirnic so motnje Sonca v apoapsidni to\xc4\x8dki tako velike, da povzro\xc4\x8dajo velike izsrednosti, kar vodi do trkov z drugimi nebesnimi telesi ali izmet telesa v \xc4\x8dasu nad 10 milijonov do milijarde let. Margaretino obdobje precesije je dolgo celo 1,6 milijona let. V letu 2008 je Margaretina izsrednost tirnice 0,7979 . Tak\xc5\xa1na izsrednost je najve\xc4\x8dja v Son\xc4\x8devem sistemu, samo srednja izsrednost Neptunove lune Nereide je ve\xc4\x8dja._NEWLINE_Na diagramu (levo) so prikazani nepravilni sateliti Urana. Na horizotalni osi je podana oddaljenost od Urana v Gm. Na vertikalni osi je podan naklon tirnice. Lune pod horizontalno osjo so retrogradne, nad njo pa progradne (samo Margareta). Izsrednost posameznih lun je prikazana kot horizontalna \xc4\x8drta skozi luno. \xc4\x8crta prikazuje najmanj\xc5\xa1o in najve\xc4\x8djo oddaljenost od Urana. Velikost kroga prikazuje relativno velikost lune.'